CELEX: C2005/217/60
Language: sl
Date: 2005-09-03 00:00:00
Title: Zadeva C-294/05: Tožba Komisije Evropskih skupnosti proti Kraljevini Švedski, vložena dne 20. julija 2005

3.9.2005   
            
            
               SL
            
            
               Uradni list Evropske unije
            
            
               C 217/31
            
         Tožba Komisije Evropskih skupnosti proti Kraljevini Švedski, vložena dne 20. julija 2005
   (Zadeva C-294/05)
   (2005/C 217/60)
   Jezik postopka: švedščina
   Komisija Evropskih skupnosti, ki jo zastopata Lena Ström van Lier in Günther Wilms, zastopnika, z naslovom za vročanje v Luxembourgu, je dne 20. julija 2005 na Sodišče Evropskih skupnosti vložila tožbo proti Kraljevini Švedski.
   Komisija Evropskih skupnosti Sodišču predlaga, naj:
   
               1.
            
            
               ugotovi, da Kraljevina Švedska s tem, da ni določila in vknjižila lastnih sredstev Skupnosti, ki izhajajo iz uvoza vojaških sredstev in izdelkov, ki se uporabljajo v civilne in vojaške namene, in s tem, da ni plačala pripadajočih zamudnih obresti za obdobje od 1. januarja 1998 do vključno 31. decembra 2002, ni izpolnila obveznosti iz členov 2, 9, 10 in 11 Uredbe Sveta (EGS, Euratom) št. 1552/89 z dne 29. maja 1989 o izvajanju Sklepa št. 88/376/EGS, Euratom o sistemu virov lastnih sredstev Skupnosti, v različici, ki je veljala pred 31. majem 2000, za obdobje po tem datumu pa iz Uredbe Sveta (ES, Euratom) št. 1150/2000 z dne 22. maja 2000 o izvajanju Sklepa št. 94/728/ES, Euratom o sistemu virov lastnih sredstev Skupnosti.
            
         
               2.
            
            
               Kraljevini Švedski naloži plačilo stroškov.
            
         Tožbeni razlogi in bistvene trditve
   Kraljevina Švedska v obdobju od 1. januarja 1998 do vključno 31. decembra 2002 ni določila in vknjižila lastnih sredstev Skupnosti, ki izhajajo iz uvoza vojaških sredstev in izdelkov, ki se uporabljajo v civilne in vojaške namene, in tudi ni plačala pripadajočih zamudnih obresti. Švedska vlada navaja, da člen 296(1)(b) ES državam članicam dovoljuje, da za vojaška sredstva in izdelke za dvojno uporabo (civilno in vojaško) enostransko določijo oprostitve carin, in sicer iz ekonomskih razlogov v zvezi z nacionalno obrambo, zaradi zaščite vojaške tajnosti in spoštovanja mednarodnih sporazumov s področja zagotavljanja vojaške varnosti. Komisija navaja, da se država članica za odtegnitev lastnih sredstev iz proračuna Skupnosti ne more sklicevati na člen 296(1)(b) ES. V vsakem primeru mora država članica dokazati, da je oprostitev carin za vojaška sredstva in izdelke za dvojno uporabo ter, posledično, zavrnitev določitve in vknjižbe lastnih sredstev, potrebna za zaščito bistvenih interesov njene varnosti. Komisija meni, da Kraljevina Švedska tega ni dokazala.